**Zápisnica**

z Konferencie ZŠK SR

**Dátum**: 22. február 2025

**Miesto**: Hotel DIXON, Švermova 32, 974 04 Banská Bystrica

**Počet registrovaných delegátov s platným hlasovacím právom:**

Od 9:15 hod. 86 delegátov, od 9:35 hod. 89 delegátov (príloha)

**Program:**

* + - 1. Otvorenie
			2. Voľba zapisovateľa a komisií (návrhová, mandátna)
			3. Schválenie programu Konferencie ZŠK SR (ďalej len „ZŠK“ alebo „zväz“)
			4. Správa Prezidenta ZŠK – Mgr. Juraj Štaudinger
			5. Správa o zasadnutí pracovnej komisie FCI - Mgr. Igor Lengvarský
			6. Správa o skúškovej činnosti – Bc. Jozef Adamuščin
			7. Správa o práci s mládežou - Mgr. Juraj Štaudinger
			8. Správa o činnosti výcvikovej komisie – Ing. Pavel Tamáši
			9. Správa o činnosti Obedience – Ing. Pavel Tamáši
			10. Správa o činnosti Mondioring – p. Marcel Cichra
			11. Správa revíznej komisie ZŠK – p. Ondrej Bihári
			12. Správa o hospodárení a návrh rozpočtu na rok 2025 – Mgr. Ivan Kočajda
			13. Schválenie kalendára kynologických akcií ZŠK na rok 2025
			14. Rôzne
			15. Diskusia
			16. Uznesenia
			17. Záver

**K bodu 1 Otvorenie**

Rokovanie Konferencie otvoril a viedol prezident ZŠK Mgr. Juraj Štaudinger. Na úvod privítal prítomných delegátov základných kynologických organizácií ZŠK a oboznámil prítomných s navrhnutým programom konferencie.

**K bodu 2 Voľba zapisovateľa a komisií (návrhová, mandátna)**

Pristúpilo sa k voľbe zapisovateľky a komisií. Boli navrhnutí títo členovia:

Zapisovateľka: p. Tamášiová

Mandátna a návrhová komisia: p. Hudok, p. Koller, p. Palková

Hlasovanie:

Za: 88 Proti: 0 Zdržal sa: 0

Členovia komisií a zapisovateľka boli schválení jednomyseľne.

**K bodu 3 Schválenie programu Konferencie ZŠK**

Hlasovanie:

Za: 88 Proti: 0 Zdržal sa: 0

Navrhnutý program Konferencie ZŠK bol schválený v navrhnutej podobe jednomyseľne.

**K bodu 4 Správa Prezidenta ZŠK – Mgr. Juraj Štaudinger**

V správe Prezidenta ZŠK odzneli tieto informácie:

* Poďakovanie reprezentantom za dosiahnuté výkony a umiestnenia na MS IGP a WUSV v roku 2024;
* Poďakovanie kynologickým klubom: KK Vranov nad Topľou a KK Agilis Lučenec za usporiadanie a priebeh kvalifikačných pretekov, ako ak poďakovanie všetkým ostatným klubom, ktoré v roku 2024 usporiadali skúšky/preteky; uznanie mi patrí najmä preto, že napomáhajú prezentácií jednotlivých kynologických športov;
* Informácie o nutnosti zavedenia registrácie kynologických športovcov od roku 2025 a s tým súvisiaca snaha o získanie finančnej podpory z Ministerstva cestovného ruchu a športu SR;

V tej súvislosti uviedol, že firma Z POLYTANU SK prisľúbila :

10 % zľavu na svoje výrobky každému zaregistrovanému kynologickému športovcovi,

15 % zľavu na svoje výrobky každej základnej organizácií registrovanej pod ZŠK;

* Hovoril o zmenách skúšobných poriadkov IGP a NSP;
* Vyzdvihol a poďakoval za snahu p. Kostelnej, ktorá spolu s ostatnými kynológmi organizuje v roku 2025 v Beladiciach obnovené Majstrovstvá SR mládeže;
* Taktiež ocenil preteky BVK, ktoré napomáhajú formovaniu vzťahu človek-pes;
* Informoval o školeniach rozhodcov IGP v Rakúsku na prelome november/december 2024 a nadväzujúce školenia ostatných slovenských rozhodcov z výkonu vo februári 2025;
* Informoval o novele Smernice SKJ o udeľovaní titulu Majster, v tej súvislosti uviedol, že psi bez preukázateľného pôvodu môžu od 1.1.2025, kedy vstúpila do platnosti uvedená Smernica, zúčastňovať sa skúšok aj podľa najvyššej triedy 3 vo všetkých kynologických odvetviach;
* V závere svojej reči vyzval na zjednotenie kynológov, a uviedol, že členstvo v ZŠK je dobrovoľné, avšak súčasne sa nastavené pravidlá musia rešpektovať.

Správa je prílohou zápisnice.

V tomto bode pokračoval p. Tamáši, ktorého p. prezident vyzval, aby stručne oboznámil prítomných s nutnosťou zavedenia procesu registrácie kynologických športovcov. P. Tamáši informoval prítomných o dôvodoch registrácie nadväzne na zákon o športe a vykázanie športovcov na Ministerstve cestovného ruchu a športu SR. Zo zavedenia vyplynuli aj povinnosti pre organizátorov kynologických akcií (KA) uvedených v kalendári KA. V prípade, že ide o akciu športu, ktorého podujatie je kvalifikované ako skúška a súčasne aj preteky (na záver podujatia sa vždy určí poradie zúčastnených na základe dosiahnutých výsledkov), ide o športy Obedience, Rally Obedience a Mondioring – na tieto športy nie je možné neregistrovaného kynológa prijať a umožniť mu štart. V prípade účasti na podujatiach kvalifikovaných ako skúška, organizátor môže prijať aj neregistrovaného kynologického športovca, avšak tento zaplatí zvýšený poplatok za účasť (7 EUR). Toto platí aj pre zahraničných účastníkov, pre ktorých registrácia nie je relevantná. Výška zvýšenia štartového pre neregistrovaných a zahraničných zatiaľ nebola definitívne stanovená. Do budúcna sa uvažuje, že v každom športe bude definované, že skúška je súčasne aj pretekom, tzn. bude sa vždy určovať poradie zúčastnených na základe dosiahnutých výsledkov. Na záver bola opätovne zdôraznená povinnosť organizátora zasielať riadne vyplnené súpisky na ZŠK z každej akcie v zmysle Kalendára KA.

**K bodu 5 Správa o zasadnutí pracovnej komisie FCI - Mgr. Igor Lengvarský**

V správe o zasadnutí pracovnej komisie FCI, ktorú predniesol p. Mgr. I. Lengvarský odzneli informácie týkajúce sa novely medzinárodného skúšobného poriadku IGP, ktorý bol schválený s účinnosťou od 1.1.2025. Novela skúšobného poriadku (preklad z originálu) je uvedený na internetovej stránke ZŠK. Ďalej informoval o termínoch pripravovaných medzinárodných akcií v roku 2025:

Majstrovstvá v stopách: Rakúsko, 30.3.-6.4. 2025

Majstrovstvá IGP: Španielsko, 15.-21.9.2025

WUSV: Slovinsko, 1. – 5.10 2025

FMBB: Grécko, 6. – 11.5.2025

Informoval o školení medzinárodných rozhodcov v Rakúsku a rozhodcov SK vo februári 2025.

Správa je prílohou zápisnice.

**K bodu 6 Správa o skúškovej činnosti - Bc. Jozef Adamuščin**

V Správe o skúškovej činnosti, ktorú predniesol p. Adamuščin odznela bilancia vykonaných podujatí - skúšok zorganizovaných podľa skúšobných poriadkov v roku 2024. Podľa počtu uskutočnených podujatí konštatoval, že záujem o skúškovú činnosť stále trvá a narastá počet akcií najmä podľa NSP. Najpočetnejšie zastúpenie mali účasti na skúškach BH/VT. Počas roka 2024 neboli na skúškach zaznamenané žiadne závažné problémy, apeloval na rozhodcov, aby sa zamerali najmä na druhú časť skúšky BH/VT, nepodceňovali jej význam. Vyzdvihol školenia a semináre ako dôležitú súčasť vzdelávania a informovanosti kynologickej obce. Správa je prílohou zápisnice.

**K bodu 7 Správa o práci s mládežou - Mgr. Juraj Štaudinger**

Práca s mládežou zaznamenala už svoj 26. rok existencie. Počas tohto obdobia sa uskutočnili tábory talentovanej mládeže, na ktorých skúsení kynológovia vedú deti a mládež na ceste k práci so psami nielen v oblasti športovej kynológie, ale v procese predvedenia svojich psov na výstavách ako aj k tomu, aby sa oboznámili a vyskúšali si prácu personálu ako vedúci kruhov, rozhodcovia a ostatný nevyhnutný personál na akcii. Spájaním teórie s praxou vedú inštruktori mládež k tomu, aby sa nielen prakticky ale aj teoreticky oboznámili s činnosťami vo výstavníctve aj športe. Život ukazuje, že vznikom nových športov sa mládeži núka mnoho iných atraktívnych športov než je iba klasická športová kynológia. Preto s poďakovaním oceňuje iniciatívu p. Kostelnej a KK Beladice o zorganizovanie mládežníckeho preteku: Majstrovstvá Slovenska mládeže ZŠK SR v dňoch 11.-13.4.2025 v kategóriách SVV1, IGP 1 .

SVV1 : Mládež 10 - 15 rokov, Mládež 16- 18 rokov

IGP 1 : Mládež 10 - 15 rokov, Mládež 16-18 rokov

Bonusom je súčasne preteky Vitar Junior Cup do 23 rokov v kategórií IGP1 a IGP3. Detailne informovala prítomných p. Kostelná, jej informácia je súčasťou zápisnice.

**K bodu 8 Správa o činnosti výcvikovej komisie – Ing. Pavel Tamáši**

V svojom vstupe informoval p. Tamáši o činnosti výcvikovej komisie ZŠK. Vyzdvihol športové úspechy reprezentantov a kvalifikované pôsobenie slovenských rozhodcov na medzinárodných podujatiach. Predniesol činnosť výcvikovej komisie za rok 2024 a informoval prítomných o komisiách pre Obedience a Rally Obedience, ktoré vznikli ako poradný orgán v ZŠK s cieľom metodicky riadiť tieto dva mladé športy. Informoval o schválených postupových kľúčoch na majstrovstvá sveta. Oboznámil prítomných o skúške FCI-IFH1,2,3 v zmysle novely medzinárodného skúšobného poriadku nadväzne ako podmienku pre účasť na MS v stopách. Informoval o možnosti uskutočnenia školenia výcvikár-figurant, ak bude záujem o takého vzdelávanie a súčasne poďakoval p. Bihárimu za aktívny prístup a pomoc v tejto oblasti.

Kvalifikačné preteky sa uskutočnia:

Majstrovstvá SUCHNO: 1.kvalifikačné preteky v obci  Abrahám,

Majstrovstvá ZŠK : 2. kvalifikačné preteky v obci Čaňa.

Správa je prílohou zápisnice.

**K bodu 9 Správa o činnosti Obedience – Ing. Pavel Tamáši**

Retrospektívne bola zhodnotená oblasť Obedience a Rally Obedience. Uviedol bilanciu usporiadaných podujatí a úspešnosť zložených skúšok v roku 2024. Informoval o školení inštruktorov a rozhodcov Rally Obedience (RO), školení stewardov pre Obedience spomenul nový skúšobný poriadok FCI re RO a tiež účasť reprezentantiek na Majstrovstvách sveta v Obedience, ako aj bohatú účasť slovenských kynológov na medzinárodnom podujatí EUROPA Open Rally Obedience v Maďarsku. Správa je prílohou zápisnice.

**K bodu 10 Správa o činnosti Mondioring – p. Marcel Cichra**

Zástupca športu Mondioring p. M. Cichra informoval o činnosti za rok 2024. Vyčíslil počet pretekov a akcií uskutočnených na Slovensku aj účasť na zahraničných pretekoch, informoval o úspechoch slovenských športovcov v zahraničí, na ktorých si vybojovali postup na majstrovstvá sveta 2025. V nastávajúcom období plánujú členovia organizovať semináre, ukážky pre verejnosť s cieľom propagácie mondioringu a snahou prijať do svojich radov nových členov. Správa je prílohou zápisnice.

**K bodu 11 Správa revíznej komisie ZŠK – p. Ondrej Bihári**

V roku 2024 boli členmi revíznej komisie p. Bihári, p. Papáček, a p. Petrek. Počas roka bolo vykonaných niekoľko námatkových kontrol. Revízna komisia sa operatívne zúčastnila aj zasadnutí Prezídia v zmysle stanov ZŠK a uznesení Prezídia. Priebežne boli sledované aj zostatky na transparentných účtoch. Dňa 5.2.2025 bola vykonaná ročná komplexná kontrola bežných účtov, pokladne a súvisiacich dokladov. Revízna komisia vo svojej ročnej správe konštatuje, že neboli zistené žiadne nedostatky v preverovaných oblastiach (účtovníctvo, dokumentácia, pokladnica a bankové účty, činnosť sekretariátu a kancelárie ZŠK SR kontrolované v súlade so Smernicami a uzneseniami ZŠK). Finančné výkazy, pokladňa a bankové účty sú bez rozdielov, účtovníctvo je vedené v súlade so zákonom o účtovníctve a súvisiacimi predpismi, rovnako aj ostatná evidencia je v zmysle úloh a v súlade s cieľmi ZŠK. Činnosť kancelárie ZŠK bola skontrolovaná a závery sú bez výhrad. Správa je prílohou zápisnice.

**K bodu 12 Správa o hospodárení a návrh rozpočtu na rok 2025 – Mgr. Ivan Kočajda**

Detailne bol prezentovaný rok 2024 v členení na jednotlivé položky rozpočtu z hľadiska príjmov a výdavkov zväzu. V tej súvislosti bolo vyslovené poďakovanie p. Šusterovi (UKK) za spoluprácu pri organizovaní a priebehu výstav psov, príjem z tejto oblasti je zreteľa hodnou finančnou čiastkou rozpočtu ZŠK.

K 31.12.2024 zostatky transparentných účtov, ktoré predstavujú účelovo viazané dobrovoľné finančné príspevky fyzických osôb zobrazuje nasledujúca tabuľka.

 V EUR

|  |  |  |  |  |
| --- | --- | --- | --- | --- |
| **Názov transparentného účtu** | **Príjmy k 31.12.2024** | **Výdavky k 31.12.2024** | **Zostatok k 31.12.2024** | **Použitie finančných prostriedkov****v roku 2024** |
| Podpora mládeže | 1 700 | 1666,34 | 33,66 | Úhrada ubytovacích nákladov Letného sústredenia mládeže |
| Štátna športová reprezentácia a kvalifikačné preteky | 1 131,33 | 1131,00 | 0,33 | Príspevky reprezentantom na úhradu nákladov na majstrovstvách IGP a WUSV v roku 2024 |
| Národný skúšobný poriadok | 30,00 | 0,00 | 30,00 | Nebol realizovaný žiaden príspevok  |
| Obedience | 380,00 | 190,00 | 190,00 | Príspevky reprezentantkám na cestovné náklady a trička na MS 2024 |
| Rally Obedience | 525,00 | 0,00 | 525,00 | Nebol realizovaný žiaden príspevok |

ROZPOČET

Za rok 2024 príjmy predstavovali 102 904 EUR, výdavky boli vo výške 99 667 EUR, rozdiel predstavuje k 31.12.2024 zisk vo výške 3 237 EUR.

Pre rok 2025 je rozpočet vypracovaný a navrhnutý v dvoch variantoch z dôvodu, že do termínu konferencie sa podarilo splniť kritéria na podanie žiadosti o dotáciu z Ministerstva cestovného ruchu a športu.

1. variant bez zohľadnenia dotácie z ministerstva:

Príjmy : 112 700 EUR,

Výdavky: 112 340 EUR

Zostatok:   367 EUR

2. variant pri zohľadnení prijatej predpokladanej dotácie z ministerstva:

Príjmy : 141 807 EUR,

Výdavky: 141 447 EUR

Zostatok:  360 EUR

Návrh na schvaľovanie rozpočtu na rok 2025 bol predložený tak, aby sa hlasovalo o obidvoch variantoch súčasne.

Hlasovanie:

Za: 86 Proti: 1 Zdržal sa: 1

Návrh rozpočtu v oboch variantoch bol schválený.

**K bodu 13 Schválenie kalendára kynologických akcií ZŠK na rok 2025**

Pristúpilo sa k hlasovaniu o Kalendári kynologických akcií ZŠK na rok 2025 v štruktúre a obsahu ako je zverejnený na internetovej stránke ZŠK.

Hlasovanie:

Za: 88 Proti: 0 Zdržal sa: 0

Kalendár kynologických akcií ZŠK na rok 2025 bol schválený.

**K bodu 14 Rôzne**

Otázka KK Želiezovce:

S akou povinne zloženou skúškou môže pretekár nastúpiť na kvalifikačné preteky / stopárky (KP)v súvislosťou so zmenou skúšobného poriadku IGP?

Odpoveď: Na jarné kolo kvalifikácie je udelená výnimka, ak má pes splnenú skúšku BH/VT,  môže nastúpiť na KP.

Na jesennom kole sa už postupuje v podľa novelizovaného skúšobného poriadku IGP.

**K bodu 15 Diskusia**

Do tohto bodu neboli predložené žiadne príspevky.

**K bodu 16 UZNESENIE**

UZNESENIE z Konferencie ZŠK SR 22. februára 2025 v Banskej Bystrici

Konferencia ZŠK SR dňa 22.02.2025:

1. **Schvaľuje:**
2. Mandátnu a návrhovú komisiu - jednomyseľne
3. Zapisovateľku - jednomyseľne
4. Program Konferencie ZŠK SR - jednomyseľne
5. Návrh rozpočtu na rok 2025 v dvoch variantoch ako boli predložené :

 Za: 86 / Proti: 1 / Zdržali sa: 1

1. Kalendár kynologických akcií na rok 2023 - jednomyseľne
2. **Berie na vedomie:**
	* + 1. Správu Prezidenta ZŠK
			2. Správu o zasadnutí pracovnej komisie FCI
			3. Správu o skúškovej činnosti
			4. Správu o práci s mládežou
			5. Správu o činnosti výcvikovej komisie
			6. Správu o činnosti Obedience
			7. Správu o činnosti Mondioringu
			8. Správu revíznej komisie ZŠK
			9. Správa o hospodárení

Uznesenie bolo schválené jednomyseľne.

**K bodu 17 Záver**

Pred ukončením konferencie vyzval prezident Mgr. Štaudinger prítomných, aby si spoločne uctili pamiatku zosnulého p. MVDr. Jána Hamerlíka jednou minútou ticha.

Potom poďakoval prítomným za účasť a Konferenciu ukončil.

V Banskej Bystrici, 22.02.2025

Zapísala: Ing. Ingrid Tamášiová